Pakuotės lapelis: informacija vartotojui

Paracetamol Teva 500 mg tabletės
paracetamolis (paracetamolum)

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
-	Neišmeskite šio lapelio, nes vėl gali prireikti jį perskaityti. 
-	Jeigu norite sužinoti daugiau arba pasitarti, kreipkitės į vaistininką.
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
-	Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


Apie ką rašoma šiame lapelyje?

1.	Kas yra Paracetamol Teva ir kam jis vartojamas
2.	Kas žinotina prieš vartojant Paracetamol Teva
3.	Kaip vartoti Paracetamol Teva
4.	Galimas šalutinis poveikis
5.	Kaip laikyti Paracetamol Teva
6.	Pakuotės turinys ir kita informacija


1.	Kas yra Paracetamol Teva ir kam jis vartojamas 

Paracetamol Teva sudėtyje yra veikliosios medžiagos paracetamolio, kuris priklauso vaistų, vadinamų analgetikais ir temperatūrą mažinančiais, grupei. 
Paracetamolis vartojamas simptominiam lengvo ir vidutinio stiprumo skausmo malšinimui ir karščiavimo mažinimui.
Šis vaistas tinka vartoti suaugusiesiems, paaugliams ir vaikams, kurių svoris 22 kg ir daugiau (6 metų ir vyresniems).
Jeigu skausmas laikosi ilgiau nei 5 dienas, karščiavimas tęsiasi ilgiau nei 3 dienas, o Jūsų savijauta nepagerėjo arba net pablogėjo, arba atsirado kitų simptomų, kreipkitės į gydytoją. 


2.	Kas žinotina prieš vartojant Paracetamol Teva

Paracetamol Teva vartoti draudžiama:
1. jeigu yra alergija paracetamoliui arba bet kuriai pagalbinei šio vaisto medžiagai (jos išvardytos 6 skyriuje);

Įspėjimai ir atsargumo priemonės

Jei vartojate kitus analgetikus, kurių sudėtyje jau yra paracetamolio, paracetamolio draudžiama vartoti nepasitarus su gydytoju arba vaistininku. Gydytojas arba vaistininkas suderins dozę, kad būtų išvengta perdozavimo rizikos.

Niekada nevartokite daugiau paracetamolio, nei nurodyta dozavimo instrukcijose. Didesnės nei rekomenduojamos dozės skausmo labiau nemalšins, bet padidina labai sunkaus kepenų pažeidimo riziką. Kepenų pažeidimo simptomai paprastai pasireiškia po kelių dienų. Todėl svarbu nedelsiant kreiptis į gydytoją, jeigu išgėrėte per didelę dozę, nors ir jaučiatės gerai.

Pasitarkite su gydytoju arba vaistininku, prieš pradėdami vartoti Paracetamol Teva:
-	jeigu sergate kepenų ar inkstų liga arba sutriko kepenų funkcija (kepenų uždegimu, Žilbero sindromu (Meilengrachto liga), ūmiu hepatitu);
· jeigu yra kepenų nepakankamumas (įvertintas pagal Child-Pugh klasifikaciją mažiau kaip 9 balais);
· jeigu mažas svoris arba lėtinė nepakankama mityba;
-	jeigu reguliariai vartojate alkoholio;
-	jeigu yra tam tikro fermento (gliukozės-6-fosfato dehidrogenazės) trūkumas organizme;
-	jeigu vartojate kitokių kepenų funkciją veikiančių vaistų;
· jeigu yra glutationo (antioksidanto) stoka organizme;
· jeigu sergate hemolizine anemija (nenormalus raudonųjų kraujo ląstelių irimas);
· jeigu yra dehidracija (vandens netekimas);
· jeigu sergate astma ir esate alergiškas (-a) aspirinui (acetilsalicilo rūgščiai);
-	jeigu sergate sunkia infekcine liga, nes tai gali padidinti metabolinės acidozės riziką. Metabolinės acidozės simptomai gali būti šie: 
· labai gilus, greitas, sunkus kvėpavimas, 
· pykinimas (vėmimas),
· apetito stoka;
· jei esate senyvo amžiaus.

Nedelsiant kreipkitės į gydytoją jeigu pasireiškia šių simptomų deriniai. 
Gali visiškai tekti atsisakyti šio vaisto vartojimo arba apriboti paracetamolio kiekį.

Vartojant paracetamolį nedelsiant pasakykite gydytojui:
· jeigu sergate sunkiomis ligomis, įskaitant sunkų inkstų funkcijos sutrikimą arba sepsį (kai į kraują patekus bakterijų ir jų toksinų pažeidžiami organai), arba yra netinkama mityba, sergate lėtiniu alkoholizmu, jei vartojate flukloksaciliną (antibiotiką).

Pacientui esant tokioje situacijoje galima sunki būklė, kuri vadinama metaboline acidoze (sutrikusi kraujo ir skysčių pusiausvyra). Tai pasireiškia vartojant paracetamolio įprastinę normalią dozę ilgą laiką arba vartojant kartu su flukloksacilinu.

Metabolinės acidozės simptomai gali būti sunkaus kvėpavimo požymiai – gilus, greitas kvėpavimas, mieguistumas, pykinimas ir vėmimas.

Pripratimas vartoti skausmą malšinančius vaistus, ypač kelias skausmą malšinančias veikliąsias medžiagas kartu, gali sukelti negrįžtamus inkstų pažeidimus ir inkstų nepakankamumo riziką (analgezinė nefropatija).

Galvos skausmas, taip pat nuovargio pojūtis, svaigulys, raumenų skausmas, nervingumas gali pasireikšti staiga nutraukus ilgalaikį didelių dozių skausmą malšinančių vaistų, tokių kaip paracetamolis, vartojimą. Tokiais atvejais reikia kreiptis į gydytoją arba vaistininką.

Vaikai ir paaugliai
Paracetamol Teva 500 mg tablečių neduokite jaunesniems kaip 6 metų vaikams arba vaikams, kurių svoris mažesnis nei 22 kg.

Kiti vaistai ir Paracetamol Teva
Jeigu vartojate arba neseniai vartojote kitų vaistų, ypač kolestiramino (mažinančio kraujyje cholesterolio kiekį) arba dėl to nesate tikri, apie tai pasakykite gydytojui arba vaistininkui. 
Paracetamolis gali susiprinti kraują skystinančių vaistų (antikoaguliantų, pvz., varfarino) poveikį. Jei vartojate kraują skystinančius vaistus ir jums reikia kasdien vartoti skausmą malšinančius vaistus, pasitarkite su gydytoju dėl kraujavimo rizikos. Vis dėlto retkarčiais galite vartoti Paracetamol Teva kartu su antikoaguliantais.

Paracetamolio dozę reikia mažinti vartojant kartu probenecidą, nes tai slopina paracetamolio prisijungimą prie glukurono rūgšties, ir dėl to sumažėja paracetamolio klirensas. 

Paracetamolio kartu su zidovudinu (AZT) galima vartoti tik pasitarus su gydytoju, nes padidėja neutropenijos išsivystymo tikimybė.

Pasakykite gydytojui arba vaistininkui, jei vartojate flukloksaciliną (antibiotiką) dėl didelių kraujo ir skysčių apykaitos sutrikimų (vadinamos metaboline acidoze) rizikos, kurią reikia skubiai gydyti (žr. 2 skyrių).
Ypač atsargiai reikia vartoti paracetamolį kartu su vaistais, kurie sužadina fermentus, taip pat su kepenų pažeidimus galinčiomis sukelti medžiagomis, pvz., fenitoinu, karbamazepinu, fenobarbitaliu ir rifampicinu.

Kartu vartojant skrandžio išsituštinimą lėtinančius vaistus gali būti uždelsta paracetamolio absorbcija ir veikimo pradžia, o vartojant vaistus, kurie greitina skrandžio ištuštinimą, pvz. metoklopramidą, paracetamolio absorbcija pagreitėja ir veikimo pradžia būna ankstyvesnė. Taip pat reikėtų įspėti gydytoją ir vaistininką, jei kartu vartojate domperidoną (nuo pykinimo (šleikštulio) arba vėmimo).

Paracetamolis gali sustiprinti vitamino K antagonistų varfarino ir kitų kumarinų poveikį, ypač reguliariai vartojant dideles paracetamolio dozes; retkarčiais vartojamos dozės reikšmingo poveikio gali neturėti. Paracetamolis taip pat gali sumažinti vaisto nuo epilepsijos lamotrigino poveikį.

Poveikis laboratorinių tyrimų rezultatams
Paracetamolio vartojimas gali veikti šlapimo rūgšties tyrimų, atliekamų naudojant fosfotungstato rūgštį, ir gliukozės kiekio kraujyje tyrimų, atliekamų naudojant gliukozės-oksidazės-peroksidazės metodą, rezultatus.

Paracetamol Teva vartojimas su alkoholiu
Vartojant paracetamolį, alkoholio vartoti negalima.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Jei būtina, Paracetamol Teva galima vartoti nėštumo metu. Turėtumėte vartoti kuo mažesnę vaisto dozę, kurios pakanka skausmui ir (arba) karščiavimui sumažinti, ir vartoti vaistą kuo trumpiau. Jeigu skausmas ir (arba) karščiavimas nemažėja arba Jums reikia dažniau vartoti šį vaistą, kreipkitės į savo gydytoją.

Žindymo laikotarpiu Paracetamol Teva gali būti vartojamas rekomenduojamomis dozėmis.

Poveikio vyrų ir moterų vaisingumui tinkamai atliktų tyrimų nėra.

Vairavimas ir mechanizmų valdymas
Paracetamol Tevagebėjimo vairuoti ir valdyti mechanizmus neveikia arba poveikis nereikšmingas.


3.	Kaip vartoti Paracetamol Teva 

Visada vartokite šį vaistą tiksliai, kaip aprašyta šiame lapelyje, arba kaip nurodė gydytojas ar vaistininkas. Jeigu abejojate, kreipkitės į gydytoją arba vaistininką.

Paracetamolio analgetinis ir karščiavimą mažinantis veiksmingumas žmonėms priklauso nuo vartojamos dozės. Geriamoji dozė priklauso nuo amžiaus ir kūno svorio (KS); įprastinė vienkartinė dozė yra 10 - 15 mg/kg KS, bet ne daugiau kaip 60 mg/kg KS - kaip visa paros dozė. Kiekvienu atveju dozavimo intervalas priklauso nuo simptomų ir didžiausios visos paros dozės. Jis turi būti ne trumpesnis kaip 4-6 valandos. 
Reikia vartoti mažiausią dozę, reikalingą veiksmingumui pasiekti.

Neviršykite nurodytos dozės.

Tabletes galima padalyti į lygias dozes.

Rekomenduojama dozė 

	Kūno svoris (kg)
	Vienkartinė paracetamolio dozė
	Tablečių skaičius vieno vartojimo metu
	Didžiausia paros 
(24 val.) paracetamolio dozė

	22-30 kg
(maždaug 6-9 metų vaikai)
	250 mg
	½ 500 mg tabletės
	1000-1500 mg (didžiausia paros dozė 3 tabletės)

	31-40 kg
(maždaug 10-12 metų vaikai)
	500 mg
	1
	1500-2000 mg (didžiausia paros dozė 4 tabletės)

	41-55 kg
(maždaug 13-15 metų vaikai)
	500 mg
	1 arba 1,5
	2000-3000 mg (didžiausia paros dozė 6 tabletės)

	>55 kg (suaugusieji ir 15 metų ir vyresni paaugliai)
	500 mg
	1 arba 2
	4000 mg
(didžiausia paros dozė 8 tabletės)



Šis vaistas neskirtas vartoti vaikams, sveriantiems mažiau negu 22 kg (iki 6 metų) dėl neadekvačios dozės arba neįmanomo tinkamo dozavimo. Vaikams iki 6 metų yra tinkamesnių farmacinių formų. 

Jeigu skausmo simptomai laikosi ilgiau nei 5 dienas, karščiavimas tęsiasi ilgiau nei 3 dienas arba atsirado kitų infekcijos simptomų, kreipkitės į gydytoją. 

Paciento globėjui reikia patarti kreiptis į gydytoją, jei karščiavimas, infekcijos požymiai ar simptomai vaikams iki 12 metų išlieka ilgiau nei dvi 2 vaisto vartojimo dienas. 

Pacientams, vartotojams, vaikams nuo 6 iki 9 metų (nuo 22 kg iki 30 kg) didžiausia vienkartinė dozė yra pusė tabletės (250 mg paracetamolio).

Senyviems pacientams
Senyviems pacientams dozės koreguoti nereikia. Tačiau reikia atsiminti, kad senyviems pacientams dažniau būdingas inkstų arba kepenų nepakankamumas.

Pacientams, kurių inkstų funkcija sutrikusi
Pacientams, kurių inkstų funkcija sutrikusi, išskyrus atvejus, kai gydytojas pataria kitaip, minimalų intervalą tarp kiekvieno vartojimo reikia koreguoti, o didžiausią paros dozę mažinti pagal šią schemą:


	Kreatinino klirensas
	Vartojimo intervalai
	Didžiausia paracetamolio paros (24 val.) dozė 
(tablečių skaičius)

	Klirensas 10-50 ml/min.
	500 mg kas 6 valandas
	2000 mg
(4 tabletės)

	Klirensas <10-50 ml/min.
	500 mg kas 8 valandas
	1500 mg
(3 tabletės)



Pacientams, kurių kepenų funkcija sutrikusi
Esant kepenų nepakankamumui arba sergant Žilbero (angl. Gilbert) sindromu pacientui reikia kreiptis patarimo į gydytoją arba vaistininką.

Be gydytojo priežiūros, didžiausia paros dozė – 60 mg/kg kūno svorio (iki didžiausios 2000 mg paros dozės) – neturi būti viršijama šiais atvejais:
· kūno svoris mažiau nei 50 kg;
· esant kepenų pažeidimui;
· sergant Žilbero sindromu (šeimine nehemolizine gelta);
· nuolat vartojant alkoholinius gėrimus 
· esant dehidratacijai;
· esant lėtinei nepakankamai mitybai.

Lėtinio alkoholizmo atvejais ar esant kepenų pažeidimui gali sumažėti paracetamolio toksinio poveikio slenkstis. Šiems pacientams dozė turi būti sumažinta arba pailgintas laiko tarpas tarp dozių. Pasitarkite su gydytoju arba vaistininku. 

Vartojimo metodas 
Vartoti per burną. 

Tabletę reikia nuryti užsigeriant stikline vandens.

Gydymas trukmė turi būti kuo trumpesnė vartojant mažiausią tinkamą dozę.
· Negalima vartoti jaunesniems negu 6 metų vaikams.
· Pavartojus paracetamolio dozę reikia palaukti mažiausiai 4 valandas iki kito vartojimo, nors simptomai pasikartojo anksčiau.
· Negalima viršyti 24 valandų dozės dėl sunkaus kepenų pažeidimo rizikos.
· Negalima vartoti kartu su kitais vaistais, kurių sudėtyje yra paracetamolio.
· Jeigu skausmo ir (arba) karščiavimo simptomai pasikartoja, vaisto galima vartoti pakartotinai laikantis nurodytos dozavimo tvarkos.
· Jeigu skausmas išlieka ilgiau nei 5 dienas arba karščiavimas trunka ilgiau nei 3 dienas arba būklė blogėja, nutraukite gydymą ir kreipkitės į gydytoją.

Jeigu Jums atrodo, kad tabletės veikia pernelyg stipriai arba silpnai, pasitarkite su gydytoju arba vaistininku.

Ką daryti pavartojus per didelę Paracetamol Teva dozę?
Pavartojus per daug paracetamolio tablečių turite nedelsiant kreiptis į gydytoją. Pavartojus daugiau tablečių nei nurodyta, gali pasireikšti pykinimas, vėmimas ir apetito stoka.
Didžiausios paros dozės pavartojimas kelis kartus per dieną gali sukelti sunkų kepenų pažeidimą. Paprastai sąmonės sutrikimo nėra. Nedelsiant kreipkitės į gydytoją, net jeigu jokių simptomų nėra. Jeigu Jūs pavėluosite, gali atsirasti negrįžtamų kepenų pažeidimų. Perdozavimas gali sukelti sunkų kepenų pažeidimą, komą ir mirtį.

Pamiršus pavartoti Paracetamol Teva
Negalima vartoti dvigubos dozės norint kompensuoti praleistą tabletę. Vaistą toliau reikia vartoti taip, kaip įprasta.

Nustojus vartoti Paracetamol Teva
Paracetamolio tablečių vartojimą galima nutraukti staiga be jokių pasekmių.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis 

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų): 
-	padidėjęs kepenų transaminazių kiekis kraujyje, sutrikusi kepenų funkcija, kepenų nepakankamumas, kepenų nekrozė, gelta;
· niežėjimas, bėrimas, prakaitavimas, angioneurozinė edema, dilgėlinė;
· galvos skausmas;
· pilvo skausmas, viduriavimas, pykinimas, vėmimas ir vidurių užkietėjimas;
· svaigulys, negalavimas;
· perdozavimas ir intoksikacija.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
· kraujo plokštelių kiekio sumažėjimas (trombocitopenija), baltųjų kraujo ląstelių kiekio sumažėjimas (leukopenija), visų kraujo ląstelių kiekio sumažėjimas (pancitopenija), neutrofilų kiekio sumažėjimas (neutropenija), hemolizinė anemija, agranulocitozė;
· anafilaksinė reakcija (reikalinga nutraukti gydymą), odos alerginės reakcijos įskaitant bėrimą;
· sunkios odos reakcijos (vaistų sukeltas Stevens-Džonsono sindromas (angl., SJS), toksinė epidermio nekrolizė (angl., TEN) ir ūmi generalizuota egzanteminė pustuliozė (angl., AGEP));
· bronchų spazmas pacientams, kurie jautrūs apirinui ir kitiems nesteroidiniams vaistams nuo uždegimo;
· toksinis kepenų pažeidimas;
· sterili piurija (drumstas šlapimas).

Dažnis nežinomas (negali būti apskaičiuotas pagal turimus duomenis)
· anemija (raudonųjų kraujo ląstelių kiekio sumažėjimas); 
· hepatitas (kepenų uždegimas);
· egzantema (bėrimas);
· nefropatijos (intersticinis nefritas, inkstų tubulinė nekrozė) po ilgalaikio didelių dozių vartojimo.

Dažnis nežinomas (negali būti apskaičiuotas pagal turimus duomenis): sunki būklė, sukelianti kraujo rūgštingumą (vadinama metabolinė acidozė) sunkiai sergantiems pacientams, vartojantiems paracetamolį (žr. 2 skyrių).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Paracetamol Teva

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės, lizdinės plokštelės ir buteliuko etiketės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija 

Paracetamol Teva sudėtis
-	Veiklioji medžiaga yra paracetamolis. Kiekvienoje tabletėje yra 500 mg paracetamolio.
-	Pagalbinės medžiagos yra: pregelifikuotas krakmolas, povidonas K30, stearino rūgštis.

Paracetamol Teva išvaizda ir kiekis pakuotėje
Baltos arba beveik baltos, pailgos abipus išgaubtos tabletės su perlaužimo vagele abiejose pusėse. Vienoje tabletės pusėje, perlaužimo vagelės vienoje pusėje yra įspaudas „5“, kitoje pusėje įspaudas „00“.
Tabletės dydis apie 7,2 mm x16,3 mm.

PVC/aliuminio neperforuota lizdinė plokštelė, kurioje yra 10, 16, 20 arba 30 tablečių.

PVC/aliuminio perforuota dalomoji lizdinė plokštelė, kurioje yra 10x1, 16x1, 20x1 arba 30x1 tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva B.V.
Swensweg 5
2031 GA Haarlem
Nyderlandai
 
Gamintojai
Merckle GmbH
Graf-Arco-Str. 3
89079 Ulm
Vokietija

arba

Teva Pharmaceutical Works Private Limited Company/
TEVA Gyógyszergyár Zrt. 
Pallagi út 13 
4042 Debrecen
Vengrija

arba

Teva Czech Industries s.r.o, 
Ostravska 305/29 Komarov
747 70 Opava
Čekijos respublika

Jeigu apie šį vaistą norite sužinoti daugiau, kreipkitės į vietinį registruotojo atstovą.
UAB Teva Baltics
Molėtų pl. 5
LT-08409 Vilnius
Tel.: +370 5 266 02 03

	Belgija
	Paracetamol Teva Generics 500 mg tabletten/comprimés/Tabletten
Paracetamol Teva Generics 1000 mg tabletten/comprimés/Tabletten

	Bulgarija
	Парацетамол Тева 500 mg таблетки Paracetamol Teva 500 mg tablets 
Парацетамол Тева 1000 mg таблетки Paracetamol Teva 1000 mg tablets 

	Vokietija
	Paracetamol-ratiopharm 500 mg Tabletten
Paracetamol-ratiopharm 1000 mg Tabletten

	Danija
	Pinex

	Estija
	Paracetamol Teva

	Ispanija
	Paracetamol Teva-ratio 1g comprimidos EFG

	Kroatija
	Plicet Forte 1000 mg tablete

	Vengrija
	MEXALEN 500 mg tabletta

	Airija
	Paracetamol Teva 500 mg Tablets

	Islandija
	Paratabs

	Lietuva
	Paracetamol Teva 500 mg tabletės

	Latvija
	Paracetamol Teva 500 mg tabletes

	Liuksmeburgas
	Paracetamol-ratiopharm 500 mg Tabletten
Paracetamol-ratiopharm 1000 mg Tabletten

	Norvegija
	Pinex

	Portugalija
	Doloramol (500 mg)
Paracetamol Teva (1000 mg)

	Švedija
	Paracetamol Teva



Šis pakuotės lapelis paskutinį kartą peržiūrėtas 2026-09-24.

<Kiti informacijos šaltiniai
< Naujausia patvirtinta informacija [pridėkite informacijos tipą, pvz., preparato informacija, edukacinė medžiaga, vaizdo įrašas ir kt.] apie šį preparatą pateikiama šiuo URL adresu: [įterpti URL] <ir <NCA> svetainėje>>

arba 

<Naujausią patvirtintą informaciją [pridėkite informacijos tipą, pvz., preparato informacija, edukacinė medžiaga, vaizdo įrašas ir kt.] apie šį vaistą galite gauti išmaniuoju telefonu/įrenginiu nuskaitę [QR kodą][kitą dvimatį (2D) brūkšninį kodą][artimojo lauko ryšio (NFC)], esantį <PL> <išorinėje dėžutėje>. Ta pati informacija taip pat pateikiama šiuo URL adresu: [įterpti URL] <ir <NCA> svetainėje. >>

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.





